
	Ομαδική έκθεση

ΠΟΙΗΣΗ ΚΑΙ ΖΩΓΡΑΦΙΚΗ
ΤΙΤΟΣ ΠΑΤΡΙΚΙΟΣ
στο Σπίτι της Κύπρου

Πολλοί ήταν οι φίλοι του Τίτου Πατρίκιου που, κυριολεκτικά, κατέκλυσαν, την Τρίτη 14 Μαΐου 2019, το Σπίτι της Κύπρου στην Αθήνα για να συναντήσουν τον αγαπημένο ποιητή στα εγκαίνια της ομαδικής έκθεσης, με θέμα «ΠΟΙΗΣΗ ΚΑΙ ΖΩΓΡΑΦΙΚΗ. ΤΙΤΟΣ ΠΑΤΡΙΚΙΟΣ», που διοργανώθηκε υπό την αιγίδα του Γ´ Εργαστηρίου Ζωγραφικής της Ανώτατης Σχολής Καλών Τεχνών Αθηνών, με Διευθυντή τον Καθηγητή Μάριο Σπηλιόπουλο, σε επιμέλεια και παρακολούθηση της Αναπληρώτριας Καθηγήτριας, Ερατούς Χατζησάββα.

Στο πλαίσιο της έκθεσης 25 Φοιτητές της Α.Σ.Κ.Τ. συνομιλούν εικαστικά με την ποίηση του Τίτου Πατρίκιου. Οι φοιτητές διάβασαν τα ποιήματά του, συνομίλησαν προσωπικά μαζί του και κατέθεσαν μια σύγχρονη πρόσληψη της προσωπικής βίωσης του έργου του. Τα έργα, εγκαταστάσεις, βίντεο και ζωγραφικά, παρακολουθούν την ποιητική του πορεία. Ο κάθε φοιτητής επέλεξε ένα ποίημα και επιχείρησε να το προσεγγίσει με τη δική του προσωπική εικαστική έκφραση. Τα έργα, αναδεικνύουν τη διαχρονικότητα της ποίησης του Τίτου Πατρικίου και την επικοινωνία του με τους νέους ανθρώπους. 


Όπως ανέφερε η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού, προλογίζοντας τα εγκαίνια της έκθεσης, ο Τίτος Πατρίκιος ύμνησε στα ποιήματά του, την ομορφιά, τον αισθησιασμό, τον έρωτα, τα πλείστα εκ των οποίων έχουν μια εικονοποιητική διάσταση. Αυτή, λοιπόν την εικονοποιητική διάσταση, αυτή τη μεταγραφή της λεκτικής εικόνας σε εικαστική ανέλαβαν οι σπουδαστές της Α.Σ.Κ.Τ. Η εικαστική εικόνα δεν αναδεικνύει, απλώς, το ποίημα, αλλά ποίημα και εικόνα λειτουργούν σε αμοιβαία αλληλεπίδραση.
Εκ μέρους του Γ´ Εργαστηρίου Ζωγραφικής της Α.Σ.Κ.Τ., ο Καθηγητής κ. Σπηλιόπουλος ευχαρίστησε τον Τίτο Πατρίκιο, που πρόθυμα ανταποκρίθηκε στην πρόσκληση του Εργαστηρίου, ενισχύοντας την προσπάθεια τους να φέρουν σε ώσμωση την ποιητική δημιουργία με τον εικαστικό λόγο. Το αποτέλεσμα, όπως επεσήμανε, αποδεικνύει τη διαχρονικότητα του ποιητικού έργου του και την άμεση επικοινωνία που έχει με τους νέους ανθρώπους.
Εκφράζοντας τον θαυμασμό του για τα έργα των σπουδαστών, ο Τίτος Πατρίκιος είπε ότι νιώθει αισιόδοξος, αφού παρά την κρίση, τις δυσκολίες και τα πολλά προβλήματα της εποχής, η δημιουργικότητα όλων και κυρίως των νέων παραμένει ζωντανή. Εντυπωσιάστηκε, μάλιστα, από τα έργα τους, αφού, όπως ανέφερε η μαθητεία τους στην Α.Σ.Κ.Τ. τους πλούτισε, αλλά και τους οδήγησε στο να χειραφετηθούν και να κάνουν πια την αυτόνομη δική τους εργασία και να είναι όχι απλοί σπουδαστές, αλλά καλλιτέχνες που ξεκινάνε τον δύσκολο αυτόν δρόμο.
Στην έκθεση, συμμετέχουν με έργα τους οι φοιτητές:

Φίλιππος Αγγελάκης, Κωνσταντίνος Αγόρος, Αλέξανδρος Αλεκίδης, Λεοντία Καφφέ, Φίλιππος Κούτρικας, Στέφανος Κουτρούλης, Άγγελος Μεργές, Αθηνά Μισεγιάννη, Ορφέας Μπάτσιος, Κρίστι Μπουτσάι, Αγάπη Μυρσοδέλη Ελένη Νικολάου, Αναστασία-Ειρήνη Ντιούδη, Λυδία-Μαρία Ξύγγη, Κλεάνθης Πάγκαλος, Ντέπη Παυλίδου, Σοφία Σουλίωτη, Αθηνά Τριανταφύλλου, Κωνσταντίνος Τσιτσίγκος, Δανάη Τσολάκη, Άγγελος Τσουκάτος, Λουσίν Φισντακτζιάν, Ευαγγελία-Ιουστίνη Φραγκιά, Ευστάθιος Φώτης, Πρόδρομος Χαραλαμπίδης.

Διάρκεια έκθεσης:
15 Μαΐου - 13 Ιουνίου 2019

Ώρες λειτουργίας:
Δευτέρα, Τετάρτη: 10:00 - 18:00

Τρίτη, Πέμπτη, Παρασκευή: 10:00 - 15:00

Επιμέλεια έκθεσης:
Ερατώ Χατζησάββα
Συντονισμός:

Μαρία Ραγιά

Φωτογραφικό υλικό για την έκθεση θα βρείτε στην ηλεκτρονική διεύθυνση www.spititiskyprou.gr
15 Μαΐου 2019

